钦定古今图书集成/理学汇编/经籍典/第090卷 > 《告先圣文》宋·朱熹
## 钦定古今图书集成/理学汇编/经籍典/第090卷 > 《告先圣文》宋·朱熹

维年月日，某敢昭告于先圣至圣文宣王、先师兖国
公、先师邹国公。熹恭惟《六经》大训，炳若日星，垂世作
程，靡有终极。不幸前遭秦火煨烬之厄，后罹汉儒穿
凿之谬，不惟微辞奥旨，莫得其传，至于篇帙之次，亦
复殽乱。遥遥千载，莫觉莫悟。惟《易》一经，或尝正定，而
熹不敏，又尝考之《书》《诗》，而得其《小序》之夫，参稽本末，
皆有明验，私窃以为不当引之以冠《本经》圣言之上。
是以不量鄙浅，辄加绪正，刊刻布流，以晓当世，工以
具告。熹病卧不能拜起，谨遣从事敬奉其书，以告于
先圣先师之廷。神灵如在，尚鉴此心，式相其行，万世
幸甚。谨告。